Boer gedreig ná doodskis-videoJackson (voor) en Oosthuizen (links) in die hof. Foto: Phillip Bruwer Willem Oosthuizen (28) en Theo Martins Jackson (29) wat daarvan beskuldig word dat hulle ŉ man, ene Victor Rethabile Mlotshwa, in ŉ doodskis ingedwing het, se borgtogaansoek het Vrydag in die Middelburg-landdroshof voortgegaan. Ao. Enrico Marco Giorgiutti, takbevelvoerder van die Blinkpan-polisie, is deur die staatsaanklaer, adv. Robert Molokoane, ná ŉ teepouse ondervra . Molokoane het Giorgiutti uitgevra oor die boer wat Dinsdag ŉ klag by die Blinkpan-polisiestasie ingedien het nadat hy glo dreigemente ontvang het. Volgens Giorgiutti het die boer ŉ SMS gekry dat daar “bloedvergieting” sal wees weens die beweerde doodskisvoorval. Die boer is glo ook gedreig dat sy vrou verkrag sal word. Giorgiutti het die SMS in die hof voorgelees. Adv. John Welch, namens Jackson en Oosthuizen, het hierna vir Giorgiutti ondervra. Hy het gevra wanneer die SMS aan die lig gekom het en Giorgiutti het geantwoord in die week en dat hulle ŉ saak van intimidasie ondersoek. Giorgiutti het ook bevestig die boer wat die dreigement ontvang het, is nie ŉ familielid van een van die beskuldigdes nie, maar dat hy die beskuldigdes wel ken. Welch wou by Giorgiutti weet of hy bewus is van ŉ taakspan wat die probleem van koperdiefstal in die area ondersoek. Volgens Giorgiutti is hy bewus daarvan en is dit ŉ groot probleem in die omgewing. Welch het hierna die beskuldigdes se verklarings aan die hof voorgelees. Oosthuizen het homself op 14 November by die Blinkpan-polisiestasie oorgegee. Volgens Oosthuizen hou hy nie ŉ gevaar vir die samelewing in nie. Oosthuizen voer aan hy het geen vorige veroordelings nie. Hy werk as ŉ plaasvoorman en het ŉ vaste adres. Oosthuizen is die enigste broodwinner en het ŉ vrou en twee klein kindertjies. Oosthuizen. Foto: Landi Malan Oosthuizen verdien R18 000 per maand en het vaste bates. Volgens Oosthuizen het hy hegte bande met sy familie. Hy voer aan hy is nie ŉ vlugrisiko nie en dat hy nie ŉ paspoort of ŉ vuurwapen besit nie. Oosthuizen het beklemtoon dat hy nie ŉ rassis is nie, maar deur die media as een uitgemaak is. Hy het gesê hy kan R5 000 vir borgtog bekostig. Volgens Jackson se verklaring het hy homself ook op 14 November oorgegee. Jackson en Oosthuizen het die datum van die beweerde voorval betwis. Volgens Jackson het hy en Oosthuizen nie die bedoeling gehad om Mlotshwa leed aan te doen nie. Jackson het ŉ vorige veroordeling van bestuur onder die invloed van alkohol. Hy is getroud en het drie klein kinders. Volgens Jackson is hy die hoofbroodwinner en is sy inkomste R7 000 per maand. Hy het byvoordele soos verblyf en medies. Jackson het ŉ broer oorsee maar het glo nie kontak met hom nie. Volgens Jackson is hy nie ŉ vlugrisiko nie en besit hy nie ŉ paspoort of ŉ vuurwapen nie. Jackson voer in sy verklaring aan dat Mlotshwa ŉ les geleer moes word en dat hulle tydens die verhoor meer duidelikheid hieroor sal gee. Jackson. Foto: Landi Malan Hy het gesê is nie ŉ rassis nie en dat hy goeie verhoudings het met sy werkers. Albei mans het aangevoer dat hulle in hul poste kan aanbly, maar moontlik hul werk kan verloor indien hulle nie op borgtog vrygelaat word nie. Hy kan ook R5 000 vir borgtog bekostig. Die staatsaanklaer het egter volgehou dit is nie in openbare belang om borgtog aan Jackson en Oosthuizen toe te staan nie. Molokoane het weer gesê die beskuldigdes kan inmeng in die ondersoek en dat hul veiligheid nie verseker kan word nie. Hy het gesê Jackson en Oosthuizen is die “outeurs van hul eie ondergang”. Volgens Molokoane blameer die beskuldigdes die media van eensydigheid. Nietemin het hulle van die gebeure ŉ video geneem. Die landdros het hom onderbreek en daaraan herinner dat dit nog nie bewys is dat hulle die video geneem het nie. Molokoane het gesê die voorval het “skok en verontwaardiging” veroorsaak. Hy het gesê dit gaan nie oor die aanranding nie, maar om iemand in ŉ kis in te dwing. Volgens hom sal die publiek nie meer vertroue in die strafregstelsel hê indien die beskuldigdes op borgtog vrygelaat word nie en moontlik reg in eie hande neem. Molokoane het gesê die beskuldigdes staan tereg op aanklagte van aanranding met die doel om ernstig te beseer, ontvoering, intimidasie en dwarsboming van die gereg. Die hof het daarna verdaag. Die staat en verdediging sal later vanmiddag hul finale voorleggings doen. Lees alle vorige berigte oor die doodskis-video op Maroela Media.